Stanley Baldwin
Store norske leksikon,Historie,Verdens historie og samtidshistorie,Europa,Storbritannia og Nord-Irlands historie
Stanley Baldwin var en britisk politiker for det konservative partiet. Han var Storbritannias statsminister i årene 1923, 1924–1929 og 1935–1937.
Baldwin var medlem av Underhuset i årene 1908–1937. I 1921–1922 var han handels- og finansminister i regjeringen til Andrew Bonar Law, som han etterfulgte som statsminister i 1923. De konservative tapte valget samme år, men vant valget året etter. Misnøye med at Storbritannia ikke i samme grad som mange andre land nøt godt av konjunkturoppsvinget i årene frem mot 1929, førte til nederlag for de konservative ved valgene i mai 1929, og Baldwin trådte tilbake.I 1931–1935 var Baldwin lordpresident i Ramsay MacDonalds nasjonale samlingsregjering, og mot slutten av perioden var Baldwin regjeringens egentlige leder før han igjen ble regjeringssjef. Han ble kritisert på grunn av sin svake forsvarspolitikk, men hans løsning av kongekrisen i 1936, da Edward 8 abdiserte, vakte allmenn anerkjennelse. Kongen ønsket å gifte seg med den amerikanske sosietetskvinnen Wallis Simpson, noe som vakte stor motstand. Etter råd fra Baldwin trakk kongen seg tilbake til fordel for sin yngre bror, Georg 6.Baldwin utgav blant annet On England and Other Addresses, Our Inheritance og This Torch of Freedom. Les mer i Store norske leksikon Conservative Party Storbritannias politiske system Storbritannias historie statsministre i Storbritannia Litteratur Williamson, Philip: Stanley Baldwin : conservative leadership and national values, 1999, isbn 0-521-43227-8, Finn boken  Young, Kenneth: Stanley Baldwin, 1976, isbn 0-297-77100-0, Finn boken